Liceul Teoretic Grigore Tocilescu orașul Mizil

De regulă, când dorim să aflăm ceva despre o persoană, relevante ni se par numele și biografia, în datele ei esențiale, ce urmăresc evoluția personală și profesională. Cum ar trebui să se prezinte o școală însă? Bineînțeles, începând cu numele: Liceul Teoretic Grigore Tocilescu, Orașul Mizil. Până aici a fost simplu. De-acum, lucrurile se complică, fiindcă viața unei școli, începând cu nașterea și ajungând până la momentul prezent, presupune un proces de transformare, de dezvoltare și, uneori, de redefinire a personalității, cum este și cazul liceului nostru. La 1 noiembrie 1919, prin decretul-lege numărul 3864 din 04.09.1919 al Ministerului Instrucțiunii Publice și Cultelor se constituie Gimnaziul din Mizil. În 1922 se înființează Gimnaziul de fete.

La 25 iulie 1925, prin adresa numărul 70, Directorul gimnaziului, Gheorghe Jugănaru, cere transformarea gimnaziului în liceu, pe considerentul existenței unui număr mare de elevi – 240 de băieți în 4 clase și 103 fete în 3 clase ale gimnaziului de fete. În 18 iulie 1925, începe construirea noului local de școală – clădirea în care funcționează azi grupul școlar „Tase Dumitrescu”. Fondurile sunt strânse prin subscripție publică, cei mai importanți donatori fiind Tase Dumitrescu și Constantin Condeescu. La 28 iulie 1925, prin ordinul 78058 al Direcției Secundare Generale din Ministerul Instrucțiunii Publice, se aprobă constituirea clasei a-V-a (clasa I de liceu).

În 1929, se dă în folosință noul local al școlii cu 8 clase, sală de festivității, cancelarie, laboratoare și anexe. În 1938, Liceul Teoretic se transformă în Liceul Comercial Mizil, iar în 1940-1941 a fost ultima promoție a Liceului Teoretic. În 1948, Liceul își încetează activitatea, este transformat în „Grup Școlar Agricol”, ce cuprinde Școala Tehnică de Contabilitate și Școala Profesională Agricolă. În septembrie 1958, Ministerul Învățământului și Culturii aprobă reînființarea la Mizil a Liceului Teoretic, Școala Medie Mixtă, în localul ce aparținuse înainte de război Școlii de meserii de Băieți (terenul unde este astăzi clădirea).

Din anul 1978 până în 1990, a funcționat ca liceu industrial, fiind subordonat Ministerului Învățământului și Ministerului Construcțiilor de Mașini. A pregătit forța de muncă în domeniul construcțiilor de mașini, iar în 1990 a redevenit Liceu Teoretic, ulterior din 1999 și 2000 dezvoltându-și baza proprie de selecție prin înființarea ciclului gimnazial, respectiv primar și, din 01.09.2012 printr-o structură – Grădinița cu Program Normal, nr.1, oraş Mizil.

Este situat în centrul orașului, fiind accesibil tuturor elevilor din oraș, dar și din comunele din zonă: Gura-Vadului, Călugăreni, Fântânele, Vadu-Săpat, Boldești-Grădiștea, Fulga, BabaAna etc. Orașul este situat la 37 de km de Ploiești și 35 de km de Buzău. În 11 mai 2019 au fost aniversați 100 de ani de existență.

În prezent, Liceul Teoretic „Grigore Tocilescu” are o grădiniță cu trei grupe, ce funcționează, de aproape doi ani, într-o clădire nouă, chiar în curtea liceului, învățământ primar, învățământ gimnazial – cu o clasă de predare intensivă a limbii engleze, și învățământ liceal – cu două profiluri umaniste (filologie și științe sociale) și două profiluri de real (matematică-informatică și științele naturii). Este filială a C.C.D. Prahova și are statutul de Școală E-Twinning.

Profesorii liceului sunt peste 90% titulari, majoritatea având gradul didactic I, iar patru dintre ei deținând titlul de Doctor. Șase dintre cadrele didactice actuale au și publicații științifice și/sau beletristice, unele fiind lansate la târguri de carte importante (Gaudeamus, Bookfest) sau beneficiind de onoarea prezenței unor personalități marcante, cum ar fi criticul Daniel Cristea-Enache. Elevii noștri sunt cea mai semnificativă piesă din cartea noastră de vizită, aceștia obținând în ultimii ani, procente de promovare la examenele naționale de peste 80%, iar în ultimii doi ani, la examenul de bacalaureat, de peste 90%.

Este remarcabil și faptul că, în 2023, o elevă a liceului nostru, Burlacu Sabina, a obținut media 10 la Bacalaureat, media de admitere la Facultatea de Medicină Veterinară din București fiind, de asemenea, 10, eleva terminând profilul de Filologie și fiind autoare a unui volum de versuri. Împreună, profesori și elevi, formăm o familie în care muncim și ne relaxăm într-un mod creativ, derulând o serie de proiecte, de la nivelul școlii până la nivel național și chiar internațional.

Unul dintre proiectele de tradiție ale școlii este și Festivalul Internațional de Poezie și Epigramă „Romeo și Julieta la Mizil”, ajuns anul acesta la ediția a XVII-a. Festivalul a fost mulți ani și este în continuare în calendarul evenimentelor naționale și internaționale ale Ministerului Educației, CAEN. Inițiatorii și coordonatorii festivalului, din 2007, sunt profesorii Laurențiu Bădicioiu și Victor Minea. La început, aceiași profesori au inițiat, la sugestia părintelui Croitoru Gheorghe și Ziua spirituală a școlii. Ea a precedat festivalul și, de atunci, are loc pe 30 ianuarie, cu ocazia prăznuirii Sfinților Trei Ierarhi Ioan, Vasile și Grigorie. Gala de premiere a festivalului are loc în ultima sâmbătă din luna ianuarie, deci la o dată variabilă. La „Romeo și Julieta la Mizil” s-au înscris, de-a lungul celor 17 ediții, cca 7.500 de concurenți din toate județele țării, de la sute de licee și școli generale, dar și din alte țări europene sau extra continentale.

Numeroase personalități din România și R. Moldova au fost prezente sau au trimis mesaje către organizatori sau liceu. Menționăm câteva: Solomon Marcus, Ștefan Cazimir, Ioan Aurel Pop, Eugen Simion, Ion Bogdan Lefter, Adrian Cioroianu, Dan C. Mihăilescu, Varujan Vosganian, Mircea Ionescu Quintus, Teodor Baconschi, Daniel Cristea-Enache, Mihai Cimpoi, Valeriu Matei, Arcadie Suceveanu, Nicolae Dabija, Vasile Tărâțeanu, Corneliu Leu, Nicolae Dragoș, Mihai Stănescu, Marian Preda, Sorin Preda, Lucia Olaru Nenati, Mircea Dinescu, Daniela Vlădescu, George Corbu, Alexandru Mironov, Dan C. Lupescu, George Stanca. Remarcăm numeroși academicieni, doi președinți ai Academiei Române, universitari, rectori, critici literari, scriitori cunoscuți, președinți, vicepreședinți ai Uniunii Scriitorilor din România sau R. Moldova etc.

Produsul festivalului este antologia care apare după fiecare ediție și în care sunt antologați selectiv cei mai buni dintre participanți, până acum fiind cca 4.500 de pagini, format A4, în condiții tipografice remarcabile. Elevii merituoși din România sau din teritoriile istorice românești sunt invitați și participă la Gala de premiere, unde sunt recompensați cu premii financiare, trofee, diplome, medalii, dar și prin produse culturale (reviste, cărți etc). Ei sunt însoțiți de profesorii îndrumători și părinți, iar la eveniment își recită creațiile și sunt mediatizați grație prezenței partenerilor mass-media. Organizatorii le asigură lor și însoțitorilor cazarea și masa. Școala noastră a avut o câștigătoare a marelui premiu „George Ranetti”, la Poezie, eleva Neacșu Ana Maria, coordonată de prof. Guțu Adela.

Festivalul are parteneri sau colaboratori atât interni, cât și externi, cum ar fi: Fundația culturală „Romeo și Julieta la Mizil”, Primăria Mizil, ISJ Prahova, CCD Prahova, L.T. „Grigore Tocilescu”-Mizil, Radio România Actualități, TVR, Biblioteca Județeană „N.Iorga”, Primăria Răzeni-R. Moldova, Direcția Generală Educație Ialoveni-R. Moldova, Direcția Generală Educație, Tineret și Sport-Chișinău, Asociația culturală „Mihai Eminescu”-Cernăuți, Liceul „Mihai Eminescu”- Carapciu, Ucraina, Liceul „Gheorghe Palade”-Puhoi, R. Moldova etc.

La ediția actuală, invitați sunt dl. prof. univ. dr. Ion Bogdan Lefter și cantautorul Ducu Bertzi, iar coordonatori sunt prof. dr. Laurențiu Bădicioiu, prof. Victor Minea și elevii Maria Teodora Bădicioiu și Alexandru Vasile Minea. În încheiere, vom reproduce câteva rânduri ale fostului ministru de externe, actual director al Bibliotecii Naționale a României, dl. prof. univ. dr. Adrian Cioroianu, (publicate de domnia sa pe Facebook):

„Am avut marea plăcere de a fi invitat, sâmbătă 28 ianuarie a.c. (2023 n.r.) la Mizil, faimosul oraș din Prahova, pentru un la fel de faimos Festival de poezie și epigramă, „Romeo și Julieta La Mizil”(!), care are loc anual în excelentul Liceu Teoretic „Grigore Tocilescu” (salutări d-nei directoare și tuturor profesorilor și elevilor!). Trebuie să vă spun că, de mult, la un festival, nu m-am mai simțit atât de bine și nu m-am mai amuzat la fel de tare în compania unor oameni inteligenți, inimoși și entuziaști în a mânui limba română ca pe o spadă intelectuală! Felicitări d-lor profesori Laurențiu Bădicioiu și Victor Minea pentru organizarea acestui festival, ajuns în acest an la ediția XVI!”.

prof. Laurențiu Bădicioiu

Contents